În cadrul vizitei de trei zile în SUA, Iohannis a discutat, miercuri, la Washington, cu omologul său american, Joe Biden.
"Sunt foarte multe discuții tehnice. Visa Waiver (includerea României în programul fără vize, n.r.) nu este o decizie politică. Este o decizie care se ia pe baze de date statistice.
Ministerul român de Externe și ambasada României din SUA au luat în serios această chestiune. Există campanii de conștientizare, de îmbunătățire a ratei de acceptare și, în acest sens, putem avea speranța legitimă ca, într-un viitor destul de apropiat, să se rezolve această chestiune", a declarat Klaus Iohannis.
În luna aprilie, Guvernul României a comunicat că admiterea țării noastre în programul Visa Waiver reprezintă un obiectiv strategic național, iar țara noastră este tot mai aproape de îndeplinirea criteriilor tehnice necesare.
Executivul a precizat că, pentru scăderea ratei de refuz sub pragul de 3%, este nevoie de sprijinul tuturor cetățenilor români care dețin sau au deținut viza SUA de tip B1/B2 - afaceri și turism.